钦定古今图书集成/理学汇编/文学典/第195卷 > 《为司徒赵国公谢皇太子寄诗笺》前人
## 钦定古今图书集成/理学汇编/文学典/第195卷 > 《为司徒赵国公谢皇太子寄诗笺》前人

无忌惶恐白内使荥阳夫人至，蒙寄《叹别》五韵，并垂
示拟古一首。踪开玉札，炫目澄心；行讽金声，式歌且
抃。窃惟化成天下，实系以导洪源；体物缘情，自《风骚》
而绵列代。莫不咸相祖述，罕见生知。伏惟殿下摛绚
绍天，含章挺睿。温文表裕，藻《清汉》于离晖；丽则凝华，
缛《春秋》于博望。乃以监守馀暇，俯贶清篇，览夜月之
“流光，降无私于远客。想悬旌之未卷，察翘心于征斾。”
加又作依依垂柳，益怆边城；郁郁中园，偏伤远塞。殊
私所被，文旨兼深，词运理而参神，气凌云而含粹。五
章间发，若启荣光之图；六律相宣，如觌奏金之字。无
忌幸从神武，愧乏王粲之才；忝降斯文，益深吴质之
恋。无任感荷庆跃之至。于是扣寂求音，继震方之逸
响；披肝见意，吐皭火之微光。某顿首顿首，谨言。